CELEX: E2020J0004
Language: mt
Date: 2021-03-25 00:00:00
Title: Sentenza tal-Qorti tal-25 ta’ Marzu 2021 fil-Kawża E-4/20 Tor-Arne Martinez Haugland et vs il-Gvern Norveġiż, irrappreżentat mill-Ministeru għas-Saħħa u s-Servizzi tal-Kura (Helse- og omsorgsdepartementet) (Moviment liberu tal-persuni – Direttiva 2005/36/KE – Rikonoxximent ta’ kwalifiki professjonali – Aċċess għall-professjoni ta’ psikologu – Sistema ġenerali ta’ rikonoxximent – Kunċett ta’ “l-istess professjoni”) 2021/C 303/08

29.7.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 303/11
            
         
      SENTENZA TAL-QORTI
      tal-25 ta’ Marzu 2021
      fil-Kawża E-4/20
      Tor-Arne Martinez Haugland et vs il-Gvern Norveġiż, irrappreżentat mill-Ministeru għas-Saħħa u s-Servizzi tal-Kura (Helse- og omsorgsdepartementet)
      
         
            (Moviment liberu tal-persuni – Direttiva 2005/36/KE – Rikonoxximent ta’ kwalifiki professjonali – Aċċess għall-professjoni ta’ psikologu – Sistema ġenerali ta’ rikonoxximent – Kunċett ta’ “l-istess professjoni”)
         
      
      (2021/C 303/08)
      Fil-kawża E-4/20, Tor-Arne Martinez Haugland et vs il-Gvern Norveġiż, irrappreżentat mill-Ministeru għas-Saħħa u s-Servizzi tal-Kura (Helse- og omsorgsdepartementet) – TALBA lill-Qorti skont l-Artikolu 34 tal-Ftehim bejn l-Istati tal-EFTA dwar l-Istabbiliment ta’ Awtorità ta’ Sorveljanza u Qorti tal-Ġustizzja mill-Qorti tal-Appell ta’ Borgarting (Borgarting lagmannsrett) dwar l-interpretazzjoni tad-Direttiva 2005/36/KE tal-Parlament Ewropew u tal-Kunsill tas-7 ta’ Settembru 2005 dwar ir-rikonoxximent ta’ kwalifiki professjonali, b’mod partikolari l-Artikoli 4 u 13, kif adattata għall-Ftehim dwar iż-Żona Ekonomika Ewropea, kif ukoll l-Artikoli 28 u 31 ta’ dak il-Ftehim, il-qorti, magħmula minn Páll Hreinsson, President, Per Christiansen (Imħallef Relatur) u Bernd Hammermann, Imħallfin, qatgħet is-sentenza fil-25 ta’ Marzu 2021, li l-parti operattiva tagħha hija kif ġej:
      
                  1.
               
               
                  Irid jiġi vvalutat fuq bażi ta’ każ b’każ jekk professjoni fl-Istat ospitanti u professjoni fl-Istat ta’ oriġini jistgħux jitqiesu bħala “l-istess professjoni” għall-finijiet tad-Direttiva 2005/36/KE tal-Parlament Ewropew u tal-Kunsill tas-7 ta’ Settembru 2005 dwar ir-rikonoxximent ta’ kwalifiki professjonali. Dik il-valutazzjoni trid tkun ibbażata fuq tqabbil bejn l-attivitajiet koperti mill-professjoni fl-Istat ta’ oriġini u l-attivitajiet tal-professjoni li l-applikant jixtieq jeżerċita fl-Istat ospitanti. Jekk l-attivitajiet koperti miż-żewġ professjonijiet ikunu komparabbli, fis-sens li huma ekwivalenti fit-termini tal-attivitajiet li jkopru, filwaqt li titqies kwalunkwe differenza rilevanti fl-ambitu u n-natura ta’ dawn l-attivitajiet, huma jridu jitqiesu bħala l-istess professjoni għall-finijiet tad-Direttiva 2005/36/KE.
                  Fid-determinazzjoni ta’ jekk professjoni fl-Istat ta’ oriġini u professjoni fl-Istat ospitanti jikkostitwixxux l-istess professjoni għall-finijiet tad-Direttiva 2005/36/KE, it-twettiq ta’ ċerti attivitajiet għal żmien limitat fil-kuntest ta’ taħriġ soġġett għall-kundizzjoni ta’ impenn għal aktar studji ma jistax jitqies bħala t-twettiq ta’ professjoni.
                  Id-differenzi fil-grad ta’ indipendenza u responsabbiltà fir-rigward tal-pazjenti jistgħu jkunu rilevanti fid-determinazzjoni tal-ambitu jew in-natura eżatta tal-attivitajiet meta jiġi vvalutat jekk żewġ professjonijiet humiex “l-istess professjoni” għall-finijiet tad-Direttiva 2005/36/KE.
               
            
                  2.
               
               
                  Il-possibbiltà li jintalbu miżuri kumpensatorji skont l-Artikolu 14 tad-Direttiva 2005/36/KE ma jista’ jkollha l-ebda effett fuq l-interpretazzjoni tal-“istess professjoni” għall-finijiet tal-Artikolu 13 ta’ dik id-direttiva.
               
            
                  3.
               
               
                  L-espressjoni “speċifikament intiż għall-eżerċizzju ta’ professjoni speċifika” fil-punt (e) tal-Artikolu 3(1) tad-Direttiva 2005/36/KE għandha tinftiehem bħala li tkopri taħriġ li huwa speċifikament imfassal għat-tħejjija tal-kandidati fl-eżerċizzju ta’ professjoni partikolari. Ma tkoprix kwalifiki li jagħtu aċċess għal firxa wiesgħa ta’ professjonijiet, jew li jiċċertifikaw, inter alia, biss il-kompetenza akkademika f’qasam partikolari.
               
            
                  4.
               
               
                  L-applikanti li ma jissodisfawx ir-rekwiżiti għar-rikonoxximent ta’ kwalifiki professjonali skont id-Direttiva 2005/36/KE jistgħu jiddependu fuq l-Artikoli 28 u 31 taż-ŻEE bħala bażi għat-twettiq ta’ professjoni regolata fl-Istat ospitanti.
                  Fil-valutazzjoni tal-kwalifiki skont l-Artikoli 28 u 31 taż-ŻEE, l-Istat ospitanti għandu jqabbel id-diplomi, iċ-ċertifikati u l-prova l-oħra kollha ta’ kwalifiki formali u l-esperjenza professjonali rilevanti tal-applikant flimkien mar-rekwiżiti tal-Istat ospitanti stess li wieħed jeżerċita l-professjoni inkwistjoni. Jekk l-għarfien u l-kwalifiki tal-applikant attestati mid-diploma u l-esperjenza professjonali rilevanti ma jkunux ekwivalenti, jew jikkorrispondu biss parzjalment għal dawk meħtieġa, l-Istat ospitanti jrid jispeċifika liema taħriġ huwa nieqes sabiex l-applikant ikun jista’ jlesti jew jissupplimenta t-taħriġ.